
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind taxa de solidaritate aplicată instituţiilor financiare şi instituţiilor de credit, cu care comisia noastră a fost sesizată în fond cu adresa Biroului Permanent nr.  Plx.215 din 2 mai 2011.
	PREŞEDINTE,

Maria Eugenia BARNA 

RAPORT

asupra propunerii legislative privind taxa de solidaritate

 aplicată instituţiilor financiare şi instituţiilor de credit

Cu adresa nr. Plx.215 din 2 mai 2011, Biroul Permanent conform art. 95 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă privind taxa de solidaritate aplicată instituţiilor financiare şi instituţiilor de credit.
La întocmirea raportului s-a avut în vedere avizul Consiliului Legislativ nr. 1570 din 16.12.2010, avizul Comisiei juridice, de disciplină şi imunităţi din 16.05.2011, avizul Comisiei pentru politică economică, reformă şi privatizare nr. 21/96 din 17.05.2011 precum şi punctul de vedere negativ al Guvernului.
Prezenta propunere legislativă are ca obiect de reglementare introducerea pe o perioadă de 3 ani de zile a unei taxe de solidaritate pentru instituţiile financiare şi instituţiile de credit, în cuantum de 2,5% aplicată asupra profitului realizat, pentru anul precedent, în scopul constituirii de fonduri suplimentare la bugetul asigurărilor sociale.

Dar, aşa cum este reglementată prin prezenta propunere legislativă, această taxă de solidaritate constituie o obligaţie fiscală cu caracter de impozit suplimentar.

 Propunerea legislativă face parte din categoria legilor ordinare, potrivit art. 73 din Constituţia României, republicată.
La dezbaterea propunerii legislative a participat, în conformitate cu prevederile art. 54 şi 55 din Regulamentul Camerei Deputaţilor: din partea Asociaţiei Române a Băncilor domnul Radu Gheţea – preşedinte.
La lucrările comisiei şi-au înregistrat prezenţa un număr de 31 deputaţi din totalul de 33 membri ai comisiei.

Raportul comisiei a fost adoptat în unanimitate de către deputaţii prezenţi la dezbateri.
Propunerea legislativă a fost respinsă de Senat în şedinţa din data de 27 aprilie 2011. 
Propunerea legislativă, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative privind taxa de solidaritate aplicată instituţiilor financiare şi instituţiilor de credit, în şedinţa din data de 24 mai 2011, comisia propune  respingerea din următoarele considerente:
1. Semnalăm o neconcordanţă majoră între cuantumul taxei din proiectul de lege 2,5% şi cel din expunerea de motive 5%.

2. Spre deosebire de multe alte sisteme bancare din multe ţări (inclusiv din Uniunea Europeană) băncile româneşti nu au beneficiat de nici un ajutor din partea statului român în perioada de criză.

3. Stabilitatea sistemului bancar românesc i-a permis să traverseze perioada de criză fără dificultăţi.

4. Instituirea acestei taxe de solidaritate nu are în vedere în mod realist contextul financiar – bancar actual, dominat de creşterea indicilor de lichiditate, cerinţe de capital ridicate şi un nivel ridicat al rezervelor minime. Această taxă este în fapt o taxă pusă pe activitatea bancară, care generează o presiune serioasă asupra sistemului bancar şi a mediului de afaceri şi care i-ar putea afecta în mod semnificativ profitabilitatea şi stabilitatea.

5. Taxa care se va institui va conduce implicit la creşterea costurilor creditării, situaţie care cu siguranţă nu va fi de natură să stimuleze consumul.

6. Luarea unor astfel de măsuri amplifică deja suprataxa existentă putând conduce şi antrena diminuarea sau chiar retragerea capitalului străin în domeniul bancar românesc.
	PREŞEDINTE,

Maria Eugenia BARNA
	SECRETAR,

Nicolae BUD

